遭風二十韻
作者：元稹
朝代：唐

paragraphs: 洞庭瀰漫接天廻，一點君山似措杯。
暝色已籠秋竹樹，夕陽猶帶舊樓臺。
湘南賈伴乘風信，夏口篙工厄泝洄。
後侶逢灘方拽𥮘，前宗到浦已眠桅。
俄驚四面雲屏合，坐見千峰雪浪堆。
罔象睢盱頻逞怪，石尤翻動忽成災。
勝凌豈但河宮溢，坱軋渾憂地軸摧。
疑是陰兵致昏黑，果聞靈鼓借喧豗。
龍歸窟穴深潭漩，蜃作波濤古岸隤。
水客暗遊燒野火，楓人夜長吼春雷。
浸淫沙市兒童亂，汩沒汀洲雁鶩哀。
自歎生涯看轉燭，更悲商旅哭沈財。
檣烏斗折頭倉掉，水狗斜傾尾纜開。
在昔詎慙橫海志，此時甘乏濟川才。
歷陽舊事曾爲鼈，鮌穴相傳有化能。
閉目唯愁滿空電，冥心真類不然灰。
那知否極休徵至，漸覺宵分曙氣催。
怪族潛收湖黯湛，幽妖盡走日崔嵬。
紫衣將校臨船問，白馬君侯傍柳來。
喚上驛亭還酩酊，兩行紅袖拂樽罍。